ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ12 ຂອງພັກກອມມູນິດຫວຽດນາມ ດຳເນີນວາລະປະຊຸມກຽມ
ຄະນະເລຂາທິການສູນກາງ ແລະ ບັນດາຜູ້ແທນເຂົ້າຮ່ວມ
ກອງປະຊຸມໃຫຍ່ເຂົ້າສຸສານໄວ້ອາໄລປະທານ ໂຮ່ຈີມິນ
(ພາບ: baomoi.com)
ວັນທີ 20/1, ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກກອມມູນິດ ຫວຽດນາມດຳເນີນວາລະປະຊຸມກຽມຢູ່ສູນກອງປະຊຸມແຫ່ງຊາດ ມີ້ດິ່ງ, ຮ່າໂນ້ຍ. ກ່ອນທີ່ໄຂວາລະປະຊຸມກຽມ, ບັນດາການນຳພັກ, ລັດ, ລັດຖະບານ, ສະພາແຫ່ງຊາດ, ແນວໂຮມປະເທດຊາດຫວຽດນາມ, ບັນດາກຳມະການກົມການເມືອງ, ຄະນະເລຂາທິການສູນກາງ ແລະ ບັນດາຜູ້ແທນເຂົ້າຮ່ວມກອງປະຊຸມໃຫຍ່ ໄດ້ໄປວາງພວງມາລາ, ເຂົ້າສຸສານໄວ້ອາໄລປະທານ ໂຮ່ຈີມິນ.
ຫຼັງຈາກນັ້ນ, ຢູ່ສູນກອງປະຊຸມແຫ່ງຊາດ ມີ້ດິ່ງ, ຮ່າໂນ້ຍ, ບັນດາຜູ້ແທນເຂົ້າຮ່ວມກອງປະຊຸມໃຫຍ່ຄັ້ງທີ 12 ຂອງພັກກອມມູນິດ ຫວຽດນາມດຳເນີນວາລະປະຊຸມກຽມ ເປີດສາກວາລະປະຊຸມຈັດກຽມ, ທ່ານ ເລຮົ່ງແອງ, ຜູ້ປະຈຳຄະນະເລຂາທິການສູນກາງພັກ, ເຊີນທ່ານປະທານປະເທດ ເຈືອງເຕີ໋ນຊາງ ບໍລິຫານວາລະປະຊຸມ. ຫລັງຈາກນັ້ນ, ທ່ານປະທານປະເທດ ເຈືອງເຕີ໋ນຊາງ ຂໍຄຳເຫັນກອງປະຊຸມໃຫຍ່ ຮັບຮອງເອົາລາຍການປະຊຸມຈັດກຽມ, ຮັບຮອງເອົາກົດລະບຽບເຮັດວຽກຂອງກອງປະຊຸມໃຫຍ່. ກໍໃນຕອນເຊົ້າວັນດຽວກັນ, ກອງປະຊຸມໃຫຍ່ໄດ້ສຳເລັດບັນດາວຽກງານທີ່ສຳຄັນລວມມີ: ເລືອກຕັ້ງຄະນະປະທານ, ກອງເລຂາ, ຄະນະກວດກາຄຸນລັກສະນະຜູ້ແທນ, ຮັບຮອງເອົາລາຍການເຮັດວຽກຂອງກອງປະຊຸມໃຫຍ່, ຮັບຮອງເອົາກົດລະບຽບການເລືອກຕັ້ງຂອງກອງປະຊຸມໃຫຍ່ ແລະ ຮັບຮອງເອົາບົດລາຍງານກວດກາຄຸນລັກສະນະຜູ້ແທນ. ໃນຕອນບ່າຍ, ບັນດາຜູ້ແທນຄົ້ນຄວ້າເອກະສານຕາມຄະນະ.
ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກກອມມູນິດຫວຽດນາມ ດຳເນີນແຕ່ວັນທີ 20-28/1/2016. ເຂົ້າຮ່ວມກອງປະຊຸມໃຫຍ່ຄັ້ງນີ້ມີຜູ້ແທນ 1.510 ຄົນ, ທີ່ຕາງໜ້າໃຫ້ສະມາຊິກພັກພາຍໃນທົ່ວປະເທດ 4,5 ລ້ານຄົນ. ທີ່ການປະຊຸມຂ່າວໃນວັນທີ 18/1, ທ່ານ ດິງເທ໋ຮວີນ, ກຳມະການກົມການເມືອງ, ເລຂາທິການສູນກາງພັກ, ຫົວໜ້າຄະນະໂຄສະນາສຶກສາສູນກາງ, ໃຫ້ຮູ້ວ່າ:
“ຫົວຂໍ້ຂອງກອງປະຊຸມໃຫຍ່ແມ່ນ: ເພີ່ມທະວີການກໍ່ສ້າງພັກໃຫ້ປອດໄສ, ໝັ້ນຄົງເຂັ້ມແຂງ; ເສີມຂະຫຍາຍກຳລັງແຮງຂອງທົ່ວປວງຊົນທັງຊາດ ແລະ ປະຊາທິປະໄຕສັງຄົມນິຍົມ; ຍູ້ແຮງພາລະກິດປ່ຽນໃໝ່ຢ່າງຮອບດ້ານ, ຄົບຊຸດ; ປົກປັກຮັກສາປະເທດຊາດຢ່າງໝັ້ນຄົງ, ຮັກສາສະພາບແວດລ້ອມສັນຕິພາບ, ສະຖຽນລະພາບ; ສູ້ຊົນນຳ ຫວຽດນາມກາຍເປັນປະເທດອຸດສາຫະກຳຕາມທິດທັນສະໄໝໂດຍພື້ນຖານ“.
ກອງປະຊຸມໃຫຍ່ຄັ້ງທີ 12 ຈະຕີລາຄາການປະຕິບັດມະຕິກອງປະຊຸມໃຫຍ່ຄັ້ງທີ 11 ແລະ ຫວນຄືນໄລຍະທາງ 30 ປີ ແຫ່ງການປ່ຽນໃໝ່ປະເທດຊາດ, ກຳນົດທິດທາງ, ຄາດໝາຍ, ໜ້າທີ່ ແລະ ບັນດາມາດຕະການພັດທະນາປະເທດຊາດ, ສ້າງສາ ແລະ ປົກປັກຮັກສາປະເທດຊາດໃນ 5 ປີຈະມາເຖິງ.
ກອງປະຊຸມໃຫຍ່ຄັ້ງນີ້ກໍ່ຈະປຶກສາຫາລື, ຮັບຮອງເອົາບັນດາເອກະສານສຳຄັນ, ບົດລາຍງານການເມືອງຂອງຄະນະບໍລິຫານງານສູນກາງຊຸດທີ 11; ບົດລາຍງານຕີລາຄາໝາກຜົນແຫ່ງການປະຕິບັດໜ້າທີ່ພັດທະນາເສດຖະກິດ - ສັງຄົມໄລຍະ 5 ປີ (2011-2015) ແລະ ທິດທາງ, ໜ້າທີ່ພັດທະນາເສດຖະກິດ - ສັງຄົມໄລຍະ 5 ປີ (2016-2020); ບົດລາຍງານສຳຫຼວດກວດກາການຊີ້ນຳ,ນຳພາຂອງຄະນະບໍລິຫານງານສູນກາງຊຸດທີ 11; ບົດລາຍງານກ່ຽວກັບສະຫຼຸບວຽກງານປະຕິບັດກົດລະບຽບພັກຊຸດທີ 11 ແລະ ສະເໜີ, ເພີ່ມເຕີມ, ປັບປຸງກົດລະບຽບພັກ, ບົດລາຍງານການປະຕິບັດມະຕິສູນກາງຄັ້ງທີ 4 ຊຸດທີ 11 “ບາງບັນຫາຮີບດ່ວນກ່ຽວກັບການກໍ່ສ້າງພັກໃນປະຈຸບັນ“.
ກອງປະຊຸມຈະເລືອກຕັ້ງຄະນະບໍລິຫານງານສູນກາງຊຸດທີ 12. ເນື່ອງໃນໂອກາດນີ້, ພັກກອມມູນິດຫວຽດນາມ ກໍ່ໄດ້ມີຈົດໝາຍປະກາດທາງການກ່ຽວກັບການຈັດຕັ້ງກອງປະຊຸມໃຫຍ່ເຖິງບັນດາພັກການເມືອງ, ແລະ ບັນດາອົງການຈັດຕັ້ງ, ເພື່ອນມິດສາກົນ.
(ແຫຼ່ງຄັດຈາກ VOV)